Tindakan tegas terhadap peniaga ingkar
SIBU: Peniaga diingatkan supaya tidak menaikkan harga topeng penutup mulut
dan hidung secara tidak munasabah dalam situasi orang ramai memakainya sebagai
langkah keselamatan dan pencegahan wabak Covid-19. Ketua Cawangan Kementerian Perdagangan Dalam Negeri dan Hal Ehwal Pengguna
(KPDNHEP) Cawangan Sibu, Kelyn Bolhassan @ Haliward berkata, tindakan tegas di
bawah Akta Kawalan Harga dan Antipencatutan 2011 akan dikenakan terhadap
mana-mana peniaga mengingkari arahan tersebut. “Sebarang perlanggaran di bawah peruntukan Akta ini bagi kesemua jenis
topeng penutup mulut dan hidung boleh dikenakan tindakan undang-undang yang
tegas. “Bagi kesalahan melibatkan individu, mereka boleh didenda oleh
mahkamah sehingga RM100,000 atau dipenjara tidak melebihi tiga tahun atau
kedua-duanya atau dikompaun sehingga RM 50,000. “Syarikat pula boleh didenda sehingga RM500,000 atau dikompaun
sehingga RM250,000,” katanya apabila ditemui pemberita selepas melakukan
pemeriksaan dan pemantauan harga ke atas farmasi yang beroperasi di Jalan Dr.
Wong Soon Kai, di sini semalam.   Pemeriksaan itu turut disertai beberapa pegawai penguatkuasa KPDNHEP yang
lain. Dalam pada itu, beliau turut mendedahkan, sepanjang tahun ini KPDNHEP
Cawangan Sibu telah menerima sebanyak 72 aduan termasuk 14 aduan melibatkan
topeng penutup mulut dan hidung dan satu aduan pensanitasi tangan. “Tindakan kes pula, sepanjang tahun ini, kita telah mengambil tindakan
sebanyak 47 kes dan sepanjang PKP (Perintah Kawalan Pergerakan) kita telah
mengambil tindakan terhadap tiga kes. “Jumlah rampasan sepanjang tahun ini melibatkan pelbagai kesalahan
adalah berjumlah RM111,047.49,” katanya. Menurut Kelyn, terdapat lima jenis topeng penutup mulut dan hidung yang
ditetapkan sebagai barangan harga terkawal. Bagi topeng (pembedahan/perubatan) satu lapisan (gelung telinga) harga
borong adalah RM5 sekotak dan harga runcit adalah RM7 sekotak, manakala topeng
(pembedahan/perubatan) dua lapisan (gelung telinga) harga borong adalah RM8
sekotak dan harga runcit adalah RM10 dan RM0.20 sen seunit. Untuk topeng (pembedahan/perubatan) tiga lapisan (gelung telinga/gelung
kepala) harga borong adalah RM72.50 sekotak dan RM1.45 sen seunit, manakala
harga runcit adalah RM75.00 sekotak dan RM 1.50 sen seunit. “Topeng (pembedahan/perubatan) tiga lapisan (ikatan pada kepala) pula
kita meletakkan harga borong pada RM72.50 sekotak dan RM1.45 sen seunit, bagi
harga runcit adalah pada RM 75 sekotak dan RM 1.50 sen seunit. “Bagi topeng (pembedahan/perubatan) N95, harga borong adalah RM100
sekotak, dan harga runcit RM6 seunit. Kelima-lima jenis topeng yang dikawal
harganya secara perundangan ini adalah di bawah peruntukan Akta yang
sama.,” ujarnya. Beliau turut berpuas hati dengan pemeriksaan dan pemantauan harga yang
dijalankan semalam kerana premis farmasi yang diperiksa menjual topeng itu pada
harga yang ditetapkan. “Kalau mengikut pemantauan yang kita buat, bekalan topeng itu semakin
mudah didapati di pasaran pada masa ini, kerana kebanyakan farmasi sudah mula
mempunyai bekalan,” tambahnya. Beliau memohon kerjasama dan perhatian pihak yang terlibat dalam pembekalan
dan penjualan topeng itu agar membuat urus niaga secara berhemah dan mematuhi
peruntukan harga maksimum yang ditetapkan oleh Kerajaan. 
See author's posts
